b'\n_START_ARTICLE_\nSuklob-tuhod\n_START_PARAGRAPH_\nAng suklob ng tuhod, saklob ng tuhod, taklob ng tuhod, o patela (Ingles: patella, knee cap, kneepan) ay ang butong pantakip o takip na buto sa sugpungan ng tuhod na kahugis ng maliit na biluging platito o disko. Nakasingit o nakasabad ito sa tendong nagdirikit ng muskulong kuwadrisep ekstensor ng harap ng hita sa pang-itaas na dulo ng tibya. Tinatawag na ligamentong patelar ang karugtong o ekstensiyong tendon mula sa suklob-tuhod hanggang sa tibya. Nababanat ang balat ng katawan na nasa ibabaw ng suklob ng tuhod kapag nakabaluktot ang tuhod. Sa ganitong posisyon o puwesto ng tuhod, karaniwang nakapagdurulot ng mahabang sugat na katulad ng hiwa ang anumang pagtama o pagbagsak. Maaari ring mapinsala o mabali ang buto dahil sa pagtama o biglaang pagsubok na ituwid ang binti.'